3 matrieks dood; 12 beseer in ongelukArgieffoto Drie matrieks is Vrydagaand in ’n taxi-ongeluk in Noordwes dood nadat hulle ’n viering ná afloop van die matriekeindeksamen bygewoon het. Elias Malindi, woordvoerder van die provinsiale departement van onderwys, sê 14 leerders aan die Rethusegile Secondary School in die Lethabong-nedersetting naby Rustenburg was Vrydagaand in ’n taxi van ’n oord naby Brits onderweg huis toe toe die voertuig op die R511 omgeslaan het. Isaac Nkosi (18), Tshepiso Moagi (21) en Amogelang Diphoko (20) is op die toneel dood verklaar. Die taxibestuurder en 11 ander leerders het ernstige beserings in die voorval opgedoen en is na ’n hospitaal vervoer vir mediese behandeling. Sewe van die leerders is intussen uit die hospitaal ontslaan. Mmaphefo Matsemela, Noordwes se LUR vir onderwys, het die familie van die oorledenes besoek en haar medelye betuig. “Hierdie leerders was deel van die matriekgroep van 2020 wat hul finale eksamens afgelê het midde die Covid-19-pandemie. “Hulle het 13 jaar in ons skole deurgebring en ons het nooit verwag om so van hulle afskeid te neem nie. Ons het ’n span saamgestel om die rit [van die oord af] te ondersoek,” sê die LUR. Die ondersoek sal Maandag van stapel gestuur word.